**Manje je više**

**(Laička kolumnica [202])**

**Živjeti od vjere**

I glede ovonedjeljne evanđeoske perikope (Lk 17, 5-10) u nedoumici sam sličnoj prošlonedjeljnom osjećaju *bremenitosti* Isusovih riječi. Ovaj put vjernički sam *spokojan*.

Sućutno pomišljam na smetene apostole koji su, prostodušno zamolivši Gospodina za *više vjere*, oćutjeli *britkost* nedvosmislenih riječi: *Da imate vjere koliko je zrno gorušičino, rekli biste ovom dudu: „Iščupaj se s korijenom i presadi se u more!“ i On bi vas poslušao.* (Lk 17,6).

Spokojnost mi završnim riječima prvog čitanja zajamčuje

prorok **Habakuk**: *Gle: propada onaj čija duša nije pravedna, a pravednik živi od svoje vjere.* (Hab 2,4). Naslućujući iz novozavjetnog konteksta kako su se apostoli svjedočki čeličili u vjeri koju smo od njih baštinili, laički raspredam tanke vjeroniti, a dragi Bog svejednako uslišuje molbu što su je vjeronosni učenici obuhvatili trima neprolazno odzvanjajućim riječima: *Umnoži nam vjeru!*

I u naše doba posvuda ima ljudi koji uistinu *žive* od vjere. Ne nalazimo ih samo unutar registriranih vjerskih zajednica. Gdje god susretnemo pozemljare za koje znamo da su čestiti, pravedni i dobri i da se u životu rukovode vrednotama i načelima plemenite ljudskosti, nedvojbeno je da je stanovit oblik vjere u sprezi s voljom za osmišljenim življenjem pokretačka snaga što vodi put budućnosti koju oni svakojako nastoje poboljšati. Kad netko kaže da živi od svoga *rada*, samorazumljivo je da *vjeruje* u njegovu svrsishodnost i plodove što ih donosi. I oni koji vele da žive od *ljubavi* *vjeruju* u valjanost odnosa unutar kojih se ta ljubav ostvaruje.

Svjestan sam da ovim promišljanjem nisam smislio ništa novo. Pa ipak čvrsto vjerujem da je nama koji se smatramo vjernicima u konfesionalno uvriježenom smislu te riječi dobro katkada svratiti pozornost na istinsku *moć* vjere. Usporedimo li izričajnost hrvatskih glagola *poslovati* i *vjerovati*, korak smo bliže shvaćanju da ćemo dosljednim vjerovanjem pravedno poslovati.

Milosrdni, vjerotvorni Gospodine, ojačaj našu spregu živodajna vjerovanja i djelotvorna umovanja.

Sead Ivan Muhamedagić